Այցելութեան գլխաւոր թիրախը եղաւ հաստատութեանս «Կիւլպէնկեան» շէնքը, որ իր աւերուածութեամբ շատ տխուր պատկեր մը կը ներկայացնէ։ Բացատրուեցաւ հիւրերուն, թէ խնամակալութեան գլխաւոր մտահոգութիւնը կը մնայ այդ շէնքին վերանորոգութիւնը։ Իսրայէլեան ներխուժումի (1982) ընթացքին, ճակատին վրայ գտնուելով, շէնքը մեծապէս վնասուած եւ անգործածելի դարձած է։ Ներկայիս խնամակալութիւնը կը ծրագրէ հարկ եղած նիւթականը ապահովել եւ այդ շէնքը նորոգելով՝ հաստատութեան մէջ ստեղծել ընդհանուր հիւանդանոցի բաժին։